Aðeins um fjórðungur þeirra sem ráðnir voru framkvæmdastjórar hjá fyrirtækjum í fyrra voru konur. Þetta er niðurstaða nýrrar rannsóknar Creditinfo. Framkvæmdastjóri fyrirtækisins segir að með þessu áframhaldi náist markmið Jafnvægisvogarinnar alls ekki.
Í greiningu Creditinfo var skoðuð kynjasamsetning framkvæmdastjóra í íslenskum fyrirtækjum, samkvæmt skráningu í fyrirtækjaskrá Ríkisskattstjóra. Til grundvallar voru um 6.000 virk fyrirtæki með tekjur yfir 30 milljónum króna síðustu þrjú ár. Brynja Baldursdóttir er framkvæmdastjóri Creditinfo.
Niðurstaðan er sú að í um 25% ráðninga eru ráðnar konur til þess að stýra fyrirtækjum á Íslandi í dag. Sem er samt töluvert yfir meðaltali síðustu ára, sem er í kringum 20%.
Þannig að þetta er skref í rétta átt?
Já en mögulega gæti þetta líka verið tilviljun. En það sem þetta segir okkur samt er að innan virkra fyrirtækja eru um 18% konur að stýra þeim. Og ef maður horfir til 1.000 tekjuhæstu fyrirtækjanna, þá eru konur bara að stýra um 13% fyrirtækja. Þannig að ef við myndum vilja jafna þennan kynjahalla þyrfti auðvitað að ráða miklu fleiri konur heldur en karla þegar verið er að skipta um stjórnendur.
Brynja segir að að óbreyttu náist ekki markmið Jafnvægisvogarinnar, sem er verkefni sem var komið á fót árið 2017.
Markmið Jafnvægisvogarinnar eru þau að 2027 séu allavega 40% fyrirtækja stýrt af konum. Og það er alveg ljóst að við erum talsvert langt frá því. Og með þessu framhaldi, þá munu þau markmið alls ekki nást árið 2027.
Konur voru ráðnar framkvæmdastjórar fyrirtækja í aðeins fjórðungi tilvika í fyrra. Þetta er niðurstaða nýrrar rannsóknar Creditinfo.